钦定古今图书集成/理学汇编/经籍典/第053卷 > 序
## 钦定古今图书集成/理学汇编/经籍典/第053卷 > 序

延平芹西徐氏道泰著《河洛本始》，集先儒之说，定九
数为《河图》，十数为《洛书》，以正《启蒙》之误。其言曰：“《河图》
《洛书》皆出于上世，伏羲则之以造《易》，因《河图》对待之
位，而画后天八卦，大禹复则之以作范。以《河图》九数
为体，叙九畴之纲；以《洛书》十数为用，叙九畴之目。其
叙九功，则以《河图》五行水火金木土逆克之序为六”
府，其叙治水别州，则以《洛书》“水木火土金顺生”之序
画九州，其说具载本始之书一中。尝为之校正，而《启
蒙》之疑积有年，一旦涣然冰释，且与甬东王太古氏
所著《易问答》之书若合符契。盖以天下之理无不同，
所以合也。尝谓图书之疑，因汉儒《洛书》止以作范，一
言之误，而启千载之惑。越上韩明善先生深以此言
为然，今因《洪范定正》之文，取芹西之说而为之释，皆
萃先儒之论以摭其所长，而合《禹经》箕传之旨，俾可
行于天下，初非区区之臆说也。